section_heading: Vojna karijera
paragraph_text: Od listopada 1904. služi u XV. korpusu sa sjedištem u Strasbourgu, nakon čega se ponovno vraća na službu u Glavni stožer. U travnju 1906. postaje zapovjednikom satnije u 72. pješačkoj pukovniji, da bi se u listopadu 1907. opet vratio na službu u Glavni stožer. U rujnu 1908. promaknut je u bojnika. Od listopada 1909. služi u stožeru 36. pješačke divizije smještene u Danzigu, dok je 1911. premješten u stožer XVII. korpusa također sa sjedištem u Danzigu, nakon čega se u siječnju 1912. ponovno vraća na službu u Glavni stožer. Od veljače 1912. služi u Glavnom inspektoratu vojnog transporta, dok u veljači 1914. postaje zapovjednikom bojne u 157. pješačkoj pukovniji na kojem mjestu dočekuje i početak Prvog svjetskog rata.